
РЕГИОНАЛЕН МЕСЕЧНИК
ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ И ПЕНСИОНЕРИТЕ  година XIX ПЛЕВЕН     юли     2024

ВЯРА                                                                                                                            юли    2024

Дневен център за пълнолетни 

лица с увреждания

Адрес: гр. Плевен, ул. „Цар Самуил” №55, ет.2

Телефон: 064 807920; 0884 340225;

Електронна поща: dc_pleven@abv.bg

Директор: Анелия Цонева

Целева група: пълнолетни лица с увреждания от 18 до 60 годишна възраст. Капацитет – 23 потребители. Социалната услуга се предоставя от Община Плевен. Дневен център за пълнолетни лица с увреждания е разкрит  през 2009 г. Сградата е адаптирана, съгласно стандартите за качество на социалните услуги.    Включва етаж за потребителите, полуетаж с административни кабинети, сутерен, в който е разположен салон за гимнастика. Помещенията са обзаведени така, че да се осигури подкрепа и нормален живот на потребителите. Достъпа до втория етаж за лица с инвалидни колички и тези със затруднения в придвижването се осъществява с асансьор, а до намиращия се в сутерена салон за гимнастика има стълбищен елеватор. Разполагаме с кабинет по трудотерапия, кабинет на психолога, логопедичен кабинет, медицински кабинет, хол, оборудван с компютри, в който потребителите слушат музика, играят на занимателни игри. Тераса, която се използва за провеждане на трудотерапия – Ателие “Цветарство“ и двор. Социалната услуга разполага с микробус, с платформа за инвалидни колички, с който извършва услугата „Организиран транспорт“.

Дневен център за пълнолетни лица с увреждания – гр. Плевен, съгласно Закона за социалните услуги е специализирана социална услуга, с подкрепящи и възстановителни функции, за удовлетворяването на специфичните потребности на пълнолетни лица с увреждания. Съгласно чл. 15 от ЗСУ, социалните услуги, които предлага ДЦПЛУ – гр. Плевен са:

- Информиране и консултиране /като специализирана услуга/

- Застъпничество и посредничество

- Терапия и рехабилитация

- Обучение за придобиване на умения

- Подкрепа за придобиване на трудови умения

- Дневна грижа

Дневния център има 19-годишен опит и експертиза в предоставяното и развиването на социални услуги в общността и реализиране на дейности за подобряване качеството на живот на хората с увреждания и техните семейства. Услугите, които се предоставят са подходящи за лица с лека, умерена и тежка степен на умствена изостаналост, с идентифициран риск от социална изолация в т.ч. лица със синдром на Даун, лица с аутизъм, съпътстващи проблеми с двигателни и психично здраве, лица с умствени увреждания, напускащи специализирани институции и от резидентна грижа  на възраст от 18- 60 г.

Екип на Дневния център за пълнолетни лица с увреждания

Дневния център разполага с мотивиран екип от висококвалифицирани специалисти с опит в работата с лица с интелектуални затруднения. Екипът от служители, които извършват дейностите по предоставяне на услугите включва: Директор, Социален работник, Психолог, Рехабилитатор, Кинезитерапевт, Логопед,  Трудотерапевт, Медицинска сестра, Асистент и Шофьор.

Цел на работата им е комплексно въздействие, водещо до възстановяване на изгубените социални умения, придобиване на трудови и битови умения на увреденото лице, чрез мултидисциплинарен подход.

Основната цел на предоставяните услуги е  подобряване качеството на живот на хората с увреждания и техните близки, чрез предоставяне на подкрепа за справяне  в приоритетните области: самостоятелност и независимост в домашна среда и общността, здраве и безопасност, живот в общността, социални умения и ангажираност, застъпничество и самозастъпничество, обучение през целия живот.

Основни дейности:

- Цялостно обслужване на потребителите през деня, 

- Психологична дейност, Рехабилитационна дейност, Трудотерапевтична дейност; Логопедична терапия;

- Организация на свободното време и лични контакти, Организиран транспорт;

- Информиране, консултиране и посредничество на родители и пълнолетни лица с умствени и физически увреждания;

- Практическо обучение на студенти;

Продължителност на услугата е в съответствие с чл. 16 от ЗСУ, краткосрочно – за срок до шест месеца, средносрочно - за срок до една година, дългосрочно - за срок от една до три години

Целодневна, полудневна, почасови услуги

При случаи на неспазване на изискванията за предоставяне и ползване на социалната услуга, по преценка на засегнатата страна, се подава жалба.

Насочване: Потребителите се насочват съобразно ППЗСУ, след изготвена Предварителна оценка на потребностите от: Дирекция “Социално подпомагане“ и Община Плевен. Лицата заплащат месечна такса на основание Закона за социалните услуги, в размер на 30% от личните им доходи /чл.2, ал.1, т.8 от Тарифа за таксите за социалните  услуги, финансирани от Републиканския бюджет/.
Инициативи, в които се включиха младежите от ДЦПЛУ

20.04.2024 г. - Младежите от Дневен център за пълнолетни лица с увреждания за пореден път се включиха в кампанията на „Капачки За Бъдеще” в гр. Плевен. Тази година имахме щастието да се срещнем лично с г-н Лазар Радков, организаторът и сърцето на цялата кампания, заел се с тази благородна мисия. Продължаваме да събираме капачки, в очакване на следващата кампания!

Поради огромния интерес Лео Клуб - Плевен Олимпиец проведоха урок на екологична тема: "Бъди Еко с Лайънс и Как да опазим града си чист" и в ДЦПЛУ гр.Плевен. Потребителите на Дневния център слушаха с интерес и се включиха в дискусията, като задаваха въпроси. Младежите от социалната услуга от години с готовност се включват в инициативи за събиране на пластмасови капачки!

В Дневен център за пълнолетни лица с увреждания - гр. Плевен се проведе открит урок с логопед Виктория Георгиева, по повод 06.03.2024 г.- Европейския ден на логопедичната терапия. Разказахме "Що е то логопедия? Каква е работата на логопеда?"  Плувахме с костенурки, делфини и китове. Свирихме на пиано. Разказвахме истории……Благодарим на всички колеги, представители на Отдел „ЗСД“ към Община Плевен, приятели и родители, че съпреживяхте заедно с нас този емоционален момент.

Включихме се в Изложба-базар „Мартеницата – заедно да съхраним традицията” организират студенти в периода 28 – 29 февруари 2024 г. По инициатива на студенти от специалностите „Социални дейности” и „Социални дейности в здравеопазването”, по проект „Мартеницата – заедно да съхраним традицията”, в периода 28 – 29 февруари 2024 г. се проведе изложба-базар на мартеници в Ректората.  Набраните средства от продажбата на ръчно изработените мартеници ще бъдат използвани за организиране и провеждане на дейности с потребителите на Дневен център за пълнолетни лица с увреждания – гр. Плевен. По покана на областния управител г-жа Виолета Иеремиева, потребителите на Дневния център за пълнолетни лица с увреждания представиха в Областната администрация мартеници и сувенири, ръчно изработени от тях.

Участвахме в благотворителен базар по повод Деня на любовта, организиран от Лео Клуб - Плевен Олимпиец. На базара представихме ръчно изработени сувенири от потребителите на ДЦПЛУ гр.Плевен. Базарът се състоя в Панорама Мол Плевен.

На 14 декември 2023 г. в „Интерпред“ в София се проведе официалната церемония по връчване на Националaта награда за младежко доброволчество “Носи промяната. Бъди доброволец”. Изключително удоволствие за младежите и персонала на Дневен център за пълнолетни лица с увреждания, че ДЦПЛУ гр.Плевен беше отличен с грамота в категорията "Доброволческа кауза на годината" за активното си участие в събития и базари с благотворителна цел.

12.12.2023 г. беше изключително вълнуващ ден за младежите и персонала на ДЦПЛУ гр.Плевен. Благодарим на всички, които се отзоваха на поканата ни да посетят социалната услуга в Денят на отворените врати! Наши гости бяха Зам. областният управител Александър Йотков, д-р Елза Пачева - началник отдел "ЗСД" към Община Плевен, представители от ДСП - гр. Плевен, Медицински университет - гр. Плевен, БЧК - гр. Плевен, фирма "Илинден", които за поредна година подкрепят дейността ни, нашите приятели от Лео Лайън - Олимпиец Плевен, в лицето на Мариела Иванова, много родители и близки на младежите от ДЦ. Творихме, готвихме вкусни сладкиши, рисувахме и апликирахме. А накрая пяхме и танцувахме заедно! Благодарим ви, че ни помагате да сбъдваме мечтите си!
Анелия Цонева, Директор ДЦПЛУ
Началото на едно ново Начало!

На 4 юни 2024 в АРТ център 3 - Творителница О'Писменехъ!, се състоя първата от поредицата благотворителни инициативи, насочени към деца и младежи с увреждания и в неравностойно положение. По повод 15 годишнината на Центъра за социална рехабилитация и интеграция за деца с увреждания - Плевен и по случай 1 юни Международния ден на детето, бе открита изложба с творби на деца потребители на Центъра. Присъстваха деца с увреждания, техни родители и близки, служители от социални институции и граждани на Плевен. Събитието беше уважено от заместник кмета на Община Плевен г-жа Елина Димитрова, и г-жа Габриела Ованесян - Директор на ЦСРИДУ - Плевен, с която ще бъде продължено благородното сътрудничество.

Парламент на самозастъпниците

В Ловеч, на 20 юни 2024 се проведе първото за годината заседание на Парламента на самозастъпниците, създаден през 2021 г. по инициатива на Българската асоциация за лица с интелектуални затруднения. Това събитие представлява уникална платформа за хората с интелектуални затруднения, предоставяйки им възможност да се запознаят с политическите процеси, да обсъждат въпроси, които ги засягат, и да предлагат решения за подобряване на техния живот и на общността.

Заседанието премина при висока активност и ангажираност на участниците, които се разделиха на две групи – управляващи и опозиция. След като изясниха кворума, те гласуваха дневния си ред, който включваше дефиниране на основните проблеми на Ловеч и намиране на решения за тях. Сред обсъдените въпроси бяха ниските заплати, лошото състояние на канализацията, липсата на велоалеи, изоставените стари сгради, които представляват опасност за жителите, както и проблеми с местата за паркиране.

Участниците споделиха своите идеи и предложения, като настояваха за възстановяване на старите производства, повишаване на информираността за случващото се в града и стимулиране на учениците да участват в национални форуми. Те също така изразиха желание за повече места за развлечения и отдих, включително кино и басейн. Кметът на Ловеч, присъстващ на заседанието, пое ангажимент да разгледа поставените въпроси и да търси решения за тях.

Участниците в Парламента на самозастъпниците също така изразиха своето мнение за новото Народно събрание в София. Те очакват по-голяма подкрепа и разбиране за техните нужди и проблеми, като се надяват на по-добра информираност и включване в национални форуми, където могат да се съизмерват с връстниците си от други градове и да допринесат за общото благо.

Тези инициативи са важна стъпка към по-активното участие на хората с интелектуални затруднения в обществения живот и им предоставят платформа да бъдат чути и да влияят на решенията, които касаят тяхното ежедневие и благополучие. Парламентът на самозастъпниците е пример за това как може да се постигне реално включване и участие на всички граждани в демократичните процеси, независимо от техните възможности и трудности.

Защо преброяване?

На 23 април 2024 г. Европейският съюз на глухите организира интерактивен семинар, озаглавен „Време ли е за преброяване на ЕСГ?

Чрез този въпрос ЕСГ имаше за цел да използва импулса на своята 40-а годишнина, която ще се проведе през 2025 г., за да изгради консенсус сред своите членове, националните асоциации на глухите в Европа, относно необходимостта от колективни транснационални действия за събиране на данни за глухи хора и тяхното взаимодействие с различни сфери на обществото.

Тези данни трябва да бъдат разделени по пресичащи се идентичности и преживявания, включващи техния расов или етнически произход, езици, полова идентичност, религия, увреждания, социално-икономически статус, сексуална ориентация, възраст и всякакви други слоеве на идентичности. Данните ще бъдат събирани и използвани на местно, национално и регионално ниво от ЕС, неговите държави-членки, организации на гражданското общество и всички съответни заинтересовани страни.

***

Един умен човек е казал: „Който не познава своята история, е загубен.”

Ние, които работехме в централното управление на Съюза на глухите в България, за близо петдесет години бяхме създали много нови неща в полза за развитието на културата и обогатяването живота на глухите хора, които би трябвало да се знаят от сегашните поколения. Сред тях беше създаването на професията „Преводач от и на жестов език”. То си има своята предистория.

***

Все още – без надежда за качествена промяна в ТЕЛК. Сега в страната действат 75 ТЕЛК комисии. По данни на Министерството на здравеопазването около една трета от тях забавят издаването на решенията за трайна нетрудоспособност и то се проточва над регламентираните 3 месеца. Има случаи, в които произнасянето отнема повече от година.

Реформата започна с много надежда, да премахне трудностите, които пречеха на хората с увреждания да имат спокойствие и сигурност при издаването на решения. За съжаление, резултатите не доказват голям напредък. Да, старата система буквално тормозеше хората с увреждания. Но и новата няма скоро да се задейства.

ТИШИНА, СГБ

ОБЯВА! Подбор на кандидати за осигуряване на високотехнологични помощни средства по проект „Предоставяне на помощни средства за хората с трайни увреждания“

В периода 17.05.2024 – 17.07.2024 г. Агенцията за социално подпомагане (АСП) обявява процедура за подбор на кандидати за осигуряване на високотехнологични помощни средства по проект „Предоставяне на помощни средства за хората с трайни увреждания“ по Националния план за възстановяване и устойчивост на Република България, финансиран по Механизма за възстановяване и устойчивост на Европейския съюз.

Общата цел на проекта е насочена към насърчаване на дейностите по осигуряване на лична мобилност и достъпност за хора с трайни увреждания за тяхното социално приобщаване, като се отчитат и специфичните им потребности. Общата цел ще бъде постигната чрез предоставянето на високотехнологични помощни средства за подобряване на социално-икономическия статус, активността за социално приобщаване и създаване на по-добри възможности на хората с трайни увреждания за водене на независим начин на живот.

Очакван резултат по проекта: осигурена финансова подкрепа за около 3 300 лица с трайни увреждания като предпоставка за активно социално приобщаване чрез работа, труд, обучение, рехабилитация и др.

Необходимите документи за кандидатстване са:
1. Заявление за оценка по образец (Приложение № 1) от Методика за подбор на лица с трайни увреждания;

2. Експертно решение на Териториално-експертната лекарска комисия (ТЕЛК) или Националната експертна лекарска комисия (НЕЛК) с определена 50 и над 50 на сто вид и степен на увреждане или степен на трайно намалена работоспособност;

3. Писмено задание на квалифициран медицински специалист или на лице с подходяща професионална квалификация, с което се определят специфичните проектни характеристики на изделието и предназначението му за употреба от конкретен пациент, и за което той носи отговорност съгласно §1, т. 23 от Допълнителните разпоредби на Закона за медицинските изделия, в случаите на заявена потребност за осигуряване на изделие, изработвано по поръчка;

4. документ, удостоверяващ, че лицето е физически и психически годно да управлява вертикализираща електрическа инвалидна количка или електрически мотор за инвалидна количка, в случаите на заявена потребност за осигуряване на тези два вида високотехнологични изделия;

5. Други документи (медицински или относими към ползването на конкретното високотехнологично помощно средство, за ползване на услуги, за съответни трудови характеристики и т.н.), по преценка на лицето, които дават по-голяма яснота за неговото здравословно и функционално състояние, както и за възможностите му за интегриране в социална, трудова и/или образователна среда.

Документите се подават от 17.05.2024 г. до 17.07.2024 г. включително, (от понеделник до петък – от 9:00 ч. до 17:30 ч.) лично от кандидата или от упълномощено лице на кандидата, или от негов законен представител, на място в дирекция „Социално подпомагане“ по настоящ адрес на лицето с увреждане, с писмо с известие за доставяне (обратна разписка) чрез лицензиран пощенски оператор или по електронен път съгласно изискванията на Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (OB, L 257/73 от 28 август 2014 г.), и на Закона за електронния документ и електронните удостоверителни услуги.

Документи, получени след 17.07.2024 г., няма да се разглеждат.

Образците на документи за кандидатстване може да получите от дирекциите "Социално подпомагане" по местоживеене или да изтеглите от сайта на Агенция социално подпомагане(АСП) Приложение1.

Допустими кандидати.
Хора с трайни увреждания (деца и възрастни в трудоспособна възраст), съобразно заявената потребност, независимо дали са учащи, заети, безработни, икономически неактивни.

Изискване към кандидатите е да не са получили финансова подкрепа за задоволяване на заявена потребност от конкретното високотехнологично помощно средство, за което кандидатстват, с едни и същи разходи за идентични или сходни дейности, финансирани едновременно от институция, оперираща с публични средства, за подпомагане подобряване на социално-икономическия статус, активността за социално приобщаване и създаване на по-добри възможности за водене на независим начин на живот.

Всеки допустим кандидат може да подаде само едно заявление, в което да посочи само едно високотехнологично помощно средство в рамките на обявената процедура. Видовете високотехнологични помощни средства, от които кандидатът може да избира, са посочени в Приложение №5 от Методика за подбор на лица с трайни увреждания.

Детайлна информация за видовете високотехнологични помощни средства може да изтеглите от сайта на АСП, Приложение 5.
Важно за кандидатите!
Оценката на потребността и полезността от осигуряване на високотехнологичните помощни средства за хора с трайни увреждания се изготвя в 30-дневен срок от подаване на документите за кандидатестване от Комисии за оценка, създадени в Регионалните дирекции за социално подпомагане, където ще се провеждат заседанията им. Оценката се изготвя след задължително провеждане на интервю с кандидата - на място в Комисията или дистанционно чрез средства за видеоконферентна връзка, по избор на кандидата.

В срок до 7 дни от изготвяне на оценката, Комисията за оценка издава експертна препоръка с одобрение или неодобрение за избраното високотехнологично помощно средство.

Експертна препоръка с одобрение не означава получаване на високотехнологичното помощно средство.

След изготвяне на оценка на всички кандидати, Агенцията за социално подпомагане съвместно с екипа за управление на проект „Предоставяне на помощни средства за лица с трайни увреждания“ в Министерството на труда и социалната политика, създаден със заповед на министъра на труда и социалната политика, ще извърши процедура по подбор чрез класиране на всички кандидат-ползватели с издадена експертна препоръка с одобрение.

Подборът на кандидатите ще се извършва на база изчислената полезност на конкретното помощно средство спрямо степента на ограничена функционалност и работоспособност на кандидата по низходящ ред. 

След приключване на подбора лицата ще се включват в списъци на одобрените ползватели по видове високотехнологични помощни средства и ще се насочат към съответните изпълнители по проект „Предоставяне на помощни средства за лица с трайни увреждания“.

Списъци на одобрените ползватели по видове високотехнологични помощни средства, както и информация за изпълнителите, които ще предоставят конкретните изделия по проект „Предоставяне на помощни средства за лица с трайни увреждания“, може да изтеглите от сайта на АСП.

Венец от билки сплетоха
на Еньовден

По традиция, на 24 юни 2024, когато празнуваме Еньовден, членове от  плевенските клубове на хората с увреждания и пенсионера в Плевен посрещнаха празника в началото на парк „Кайлъка”. Ранобудните и енергични пенсионери бяха изплели венец от дъхави билки, под който минаха всички за здраве. Приготовленията за празника започват в ранни зори. Дамите от клубовете с набраните от тях билки сплетоха с червен конец ритуален венец. Цвят и аромат в него смесиха еньовче, бял равнец, жълт кантарион, ягода, здравец, бръшлян, синя жлъчка. Участниците разясняваха коя билка за какво се ползва, какво лекува, кога се бере и как се приготвя. Дошлите да спортуват в Кайлъка плевенчани с любопитство се спираха пред импровизирания щанд и после с усмивка минаваха под венеца за здраве. Преди цялата група от плевенските клубове да премине под венеца и да продължи с разходка сред прохладата на парка, член на един от клубовете прочете и за традицията на Еньовден. Гости на това мило празненство бяха организаторките от всички Клубове на хората с увреждания и пенсионера(КХУП) на територията на Община Плевен. След това всички организирано се почерпиха с кафе и безалкохолни напитки в близките кафета в парка.

Самодейност, участие на КХУП във фестивали, юни 2024

XIII Национален фестивал 

на патриотичната песен

“Отечество” гр.Плевен – 2024
XIII-то издание на фестивала на патриотичната песен "Отечество" се проведе на 2 юни 2024г. от 10 часа в парка на регионалния Исторически музей Плевен. Организаторите са: ПП “Нова Зора”, Вестник “Нова Зора”, Съюз на пенсионерите 2004 гр.Плевен, Творческо обединение “Зора”; Съюз на офицерите и сержантите от запаса и резерва. Фестивалът има конкурсен характер. В него участваха всички желаещи, независимо от тяхната възраст и вероизповедание, вокални групи, хорове, индивидуални изпълнители, дуети и певчески формации. Песните бяха с патриотично съдържание: за Родината и бащино огнище, за любовта, за семейството, за родната природа. Професионално жури от специалисти при музикално училище НГИ “Панайот Пипков”-гр.Плевен оценяваше участниците. Бяха присъдени следните награди: Звание “ЛАУРЕАТ” – купи, медали и грамоти, Специална награда на вестник “Нова Зора”, Специална награда на политическа партия “Нова Зора”, Грамоти за участие от съюза на пенсионерите и съюза на офицерите и сержантите от резерва и запаса.

От Клубовете на хората с увреждания и пенсионера(КХУП) Плевен участие взеха ВГ "Пендара" КХУП ул. "Данаил Попов" 2 с ръководител и корепетитор Мария Петрова, ВГ "Пей сърце"( ТО на ССБ Плевен) КХУП ул. "Гренадирска" 30 с ръководител и корепетитор Емилия Кръстева, ВГ "Перуника" при КХУП ул. "Сан Стефано" 40 с ръководител и корепетитор Красимира Борисова. Тъй като повече от членовете на КХУП вземат участие и в групи към читалищата в града ще изпишем и тяхното участие. Това са ВГ "Северняшки ритми" към НЧ "Пробуда 1990" с ръководител народната певица Надка Томова, ВГ "Перуника" при НЧ "Ракитин" с ръководител Николинка Станчева, ВГ "ЛИК" при НЧ "ЛИК" с ръководител Николинка Станчева  и ВГ "Спартакисти" при НЧ "Съгласие" Плевен. Петко Ганчев от с. Горна Митрополия и Николинка Станчева участваха с индивидуални изпълнения.

XXVII Фолклорен фестивал

„Северняшка китка” Павликени
На 15 и 16 юни 2024 г. от 10 часа в гр. Павликени, на сцена в парк „Кирил Ракаров”, (При лоши метеорологични условия бе предвидено фестивалът да се проведе на сцената на НЧ „Братство – 1884” – Павликени)  се проведе фолклорен фестивал „Северняшка китка”. Фестивалът е една от крупните прояви в община Павликени. Тя се проведе под егидата на кмета на общината, а фестивалът е част от културния календар на Министерство на културата. За пореден път НЧ „Братство – 1884” реализира тази инициатива за популяризиране на ценните български традиции, съхранени от нашия народ през вековете. Целта на фестивала е представяне на постиженията в областта на народното творчество на състави от цялата страна: индивидуални изпълнители /певци, музиканти и танцьори/ и групи /инструментални, певчески и танцови/, които изпълняват автентичен и обработен български фолклор. Фестивалът е с конкурсен характер. Компетентно жури с председател голямата народна певица Янка Рупкина оценяваше участниците в отделните категории. във всяка от тях се присъдиха следните награди: присъдиха първа (златен медал и диплом), втора (сребърен медал и диплом) и трета (бронзов медал и диплом) награда.

Вокална група "Северняшки ритми" при НЧ "Пробуда 1990" Плевен взе участие във фестивала. Групата с ръководител народната певица Надка томова и корепетитор Емилия Кръстева представи песните "Ой Добро, Добро" и "Стоян месечко дума" на известната наша народна певица Мита Стойчева. Групата извоюва първо място за изпълнение на обработен фолклор и бе удостоена със златен медал и грамота.

III Фолклорен фестивал
„Фолклориада – 2024“ с. Коиловци

III-ти Фолклорен фестивал „ФОЛКЛОРИАДА – 2024“ се проведе на 22 юни(ден на фолклора)  2024 на площада в центъра на село Коиловци. Организатори на събитието бяха кметството на с. Коиловци и НЧ "Христо Ботев 1927". Фестивалът има конкурсен характер. Професионално жури с Председател народната певица Елка Недялкова,  преподавател в НГИ "Панайот Пипков" Плевен оценяваше изпълненията. Секретарят на НЧ "Христо Ботев 1927" откри фестивала. Участниците бяха поздравени от г-жа Елина Димитрова, Заместник Кмет Община Плевен и г-н Мирослав Илиев, Кмет на с. Коиловци. Участие в тазгодишния фестивал бяха заявили 45 творчески колектива от 35 населени места от общините Плевен, Никопол, Гулянци, Левски, Пордим, Ловеч, Велико Търново, Свищов, Мизия и Лозница. Фестивалът се финансира със средства планирани в бюджета от Културния за 2024 г. календар на Община Плевен и с финансовата подкрепа на дарители от местната общност.

„Бих искала да благодаря на всички участници, ръководители, на всички съпричастни към идеята за провеждането на фестивала „Фолклориада”. Нека и за напред любовта към изкуството и пламъкът на народното творчеството ни събира в с Коиловци! Нека запазим това наше културно богатство и да го предадем на поколения! На добър час!“, заяви Станка Николова, секретар на НЧ „Христо Ботев-1927“ при откриването.

От Клубовете на хората с увреждания и пенсионера Плевен се представиха ВГ "Пендара", ВГ "Пей, сърце", ВГ "Перуника" при НЧ "Ракитин"  и ВГ "ЛИК".

III-ти Зонален многожанров фестивал 
„Бреница пее и танцува“, 2024

На 29 юни 2024 от 9 часа в с. Бреница, Община Кнежа се проведе III-ти зонален многожанров фестивал „Бреница пее и танцува“.  Фестивалът отново събра стотици изпълнители, музиканти и танцьори от всички възрасти. Това е фестивал, който с всяко поредно издание се обогатява с много нови идеи, с много повече участници и мащабност на проявите в художествената самодейност на хората с увреждания. Всички желаещи можеха да дойдат в с. Бреница и да участват във фестивала. Тука е мястото да отдадем заслужена почит към Михал Кончарски, вече покойник, за това което той правеше за хората с увреждания в с. Бреница, както и за създаването, израстването и популяризирането на този толкова мащабен фестивал. Организатори на това събитие са УС на организацията на СИБ с. Бреница при РО на СИБ Плевен,  НЧ "Народно съзнание 1897", Община Кнежа и кметство с. Бреница.  Специално изградена сцена в прохладата на парка близо до клуба на СИБ посрещна за седма( трета като зонален) поредна година самодейни състави от няколко области. 33 групи изпълнители с над 400 участници дадоха живот на културното събитие. Участниците и гостите бяха от с. Бреница, гр. Плевен, гр. Бяла слатина, гр. Гулянци, с. Долни Вит, с. Сомовит, с. Шияково, с Писарово, гр. Пелово, с. Горна Митрополия, с. Горник, с. Реселец, с. Сухаче, с. Бресте, гр. Враца, с. Долни Луковит, с. Търнак, с. Ковачица, с. Малорад, гр. Червен бряг, с. Черни Вит, гр. Кнежа, гр. Петрич, гр. Кула, с. Борован. Фолклорните групи, индивидуалните изпълнители и танцовите състави премериха сили в две категории и две възрастови групи. Техните изпълнения бяха оценявани от професионално жури. Гости на това културно събитие бяха г-н Илийчо Лачовски, Кмет Община Кнежа, г-н Лъчезар Желев, Кмет с. Бреница.  При откриването поздравления към участниците и гостите отправи г-жа Иванка Андреевска, Председател УС на СИБ с. Бреница. Тя прочете поздравителен адрес от г-н Атанас Иванов, Координатор РО на СИБ за Плевен.

От Плевен, (КХУП), взеха участие ВГ "Пей, сърце", ВГ "Пендара" и ВГ "Перуника" при НЧ "Ракитин" Плевен. Целта на форума е да се опазват, съхраняват и популяризират българските традиции от поколение на поколение. Познавайки в дълбочина проблемите на хората с увреждания това бе изключителна изява на силата и духа на тези хора.

Румен Петков, организатор клуб ул. Гренадирска 30, Плевен

Национален турнир по спортен риболов
за хора със зрителни увреждания,
Плевен, 2024

На 5 юни 2024 г. край живописното село Ясен, Община Плевен, се проведе националният турнир по спортен риболов за хора със зрителни увреждания. В ранните часове на този топъл летен ден, от 9:00 сутринта, спокойните води на язовир „Оазис“ станаха арена на едно изключително събитие, организирано от Спортния клуб за хора със зрителни увреждания (СКХЗУ) Плевен, и включено в спортния календар на Общината за тази 2024 година. Отборите премериха сили в този вид спорт, улов на дъно, който е подходящ за хора със зрителни увреждания. В надпреварата се пуснаха отборите на клубовете към федерация „Спорт за хора със зрителни увреждания”. Финансирането на турнира бе изцяло от Община Плевен.  Състезанието събра 18 участници от шест клуба от цялата страна. Отборите участващи в турнира бяха от Плевен, София, Стара Загора, Русе, Габрово и Шумен. Тези смели риболовци въпреки своите зрителни проблеми, проявяват не само желязна воля и търпение, но и спортен дух, доказвайки, че любовта към риболова преодолява всички бариери. На откриването присъстваха г-жа Ваня Първанова, Началник отдел "Спорт" Община Плевен, г-н Иван Дачев, Главен експерт отдел "Спорт" Община Плевен и г-жа Марияна Иванова, Кмет с. Ясен, Община Плевен.

„Нашата цел е да развиваме физическата култура и спорта, и да ги популяризираме сред лицата с увреждания на зрението“, споделя инж. Павлин Ангелов, Председател на СКХЗУ Плевен и Председател РО на ССБ Плевен, Една от най-големите и добре работещи регионални организации. Резултатите на първенството са много важни, като имаме в предвид, че слабостта на риболовеца е в разказването на преживени случки и големината на улова.

След приключване на турнира и класиране на отборите, наградените бяха както следва: Първо място и злато спечели отборът на Габрово, Плевенският отбор с капитан Володя Христов, Председател на Териториална организация на ССБ Плевен бе втори и завоюва сребърната купа на турнира, а третото място бе отредено за отбора на София, бронзово отличие. За пореден път хората със зрителни увреждания доказаха, че заслужават уважение и признание за усилията им да бъдат достойна част от обществото.

Румен Петков, организатор клуб, ул. Гренадирска 30, Плевен

Здраве
Сърдечно-съдови проблеми
през топлото време

Пациентите, страдащи от сърдечно-съдови заболявания, са чувствителни към рязката смяна на времето, прекалено високите и прекалено ниските температури. Горещите летни дни, които вече са тук, могат да повлияят неблагоприятно на сърдечно-съдовата дейност и изискват повишено внимание особено от страна на страдащите от сърдечни заболявания или хронични проблеми с кръвното налягане.

Високите температури оказват негативен ефект върху сърдечната дейност на хронично болните от сърдечни заболявания. Наблюдават се ритъмни нарушения, като най-честото страдание е предсърдното мъждене, дължащо се на диселектролитемия. Тя може да бъде причинена от нарушение на солевия баланс поради обезводняване на организма в горещините. Това е предразполагащ фактор за проява на ритъмни нарушения.

Високите температури, съчетани с дейности и физически усилия на открито, причиняват обилно изпотяване, с което се губят значителни количества електролити и се нарушава нормалното функциониране на сърцето. Адекватният прием на течности и поддържането на тялото хидратирано е от съществена важност при пациенти, подложени на диуретична терапия, за да избегнат прилошаване или колапс, причинени от спад на кръвното налягане или от обезводняване.

Добра превенция е коригирането на дозата на приеманите лекарства, но задължително след консултация с лекуващия лекар, както и приемът на допълнително количество течности – поне литър над обичайното.

На болните от сърдечно-съдови заболявания добре се отразява почивка в планината, в сравнение с тази на морския бряг, избягването на стоенето на открито в най-горещата част от деня – времето между 11 и 17 часа, редовно измерване на кръвното налягане и стриктно следене на стойностите му, редовни кардиологични прегледи, прием на достатъчно количество течности – вода, неподсладен чай, избягване на консумацията на кофеин и алкохол, корекция на дозата приемани лекарства.

Високите температури водят до разширяване на кръвоносните съдове и спадане на кръвното налягане. Пациентите, страдащи от ниско кръвно налягане, могат да се чувстват замаяни, да изпитват слабост и да им прилошава. Това налага контрол на диуретичното лечение при страдащите от сърдечно-съдови заболявания. Приемащите лекарства за високо кръвно налягане често се нуждаят от намаляване на дозата през лятото, поради естествения спад на кръвното. Това не трябва да става самоволно, а след консултация със специалист. Спирането на лекарствата за контрол на високото кръвно налягане без лекарска консултация може да бъде опасно за здравето и живота. Съвети за опазване на здравето на страдащите от сърдечно-съдови заболявания през лятото:

- Увеличеният прием на вода е строго препоръчителен;

- Да се избягва приемът на кофеин, тлъсти меса, алкохол, бира, черен чай;

- Да се намали до минимум консумацията на бързи въглехидрати – сладки, захар, хляб, както и на солта;

- Да се осигури достатъчно количество качествен сън в прохладна и добре проветрена стая;

- Да се избягва носенето на тесни дрехи, особено по време на дълго пътуване, поради опасността от емболии, породена от нарушаване на кръвообращението от тесните дрехи;

Симптомите, които са притеснителни и изискват незабавен преглед, са следните:

- Болка в областта на сърцето, която се разпространява към лявото рамо и ръката.

- Задух и сърцебиене, които възникват в покой и се усилват, докато пациентът лежи.

- Главоболие,  изтръпване на крайниците, затруднения в зрението и говора.

За горещите летни дни,
Класически ванилов сладолед

За да направите това, имате нужда от мляко, захар, сметана и жълтъци, плюс - малко свободно време. Необходими съставки: Мляко - 250 мл, 250 ml сметана (35%), 5-6 яйчни жълтъка, Захар - 90 г, Ванилин - 1 ч. Л.

Приготвяне:
Млякото се сварява и се отстранява от топлината. Оставете да се охлади до 36-37 градуса. Смесете добре жълтъците с ванилия и захар (можете да използвате блендер). Налейте млякото в  сместа от жълтъците на  тънка струя без да преставате да разбърквате жълтъците. Сместа се поставя отново на слаб огън и се загрява, като се разбърква непрекъснато докато се сгъсти. За да определите готовността на съдържанието можете да проверите като поставите пръст по повърхността на използваната лъжица. Ако пръстовият отпечатък остане гладък, тогава сместа е готова. Оставете кремът да се охлади, след това го поставете в хладилник. След 1 час сметаната се разбърква с охладения крем и се излива в контейнер. Поставете сместа във фризера за 1 час. За да се получи гладката и равномерна структура на сладоледа без кристалчета лед трябва да извадите крема от хладилника веднага щом започне да се втвърдява. Разбийте сладоледа с блендер или миксер до премахване на възможно образуваните кристали в сместа и го поставете отново във фризера за три часа. Пожелаваме прохладно лято!

Разпространява се БЕЗПЛАТНО
http://www.ohu-bg.net                              http://disability.pleven.bg

